講武池和師厚
作者：韓維
朝代：宋

paragraphs: 滄池擬溟渤，莽漾豁厚地。
曰吾神祖爲，氣象固宜爾。
六合昔未一，教戰出精銳。
至尊降黄屋，慘淡乘金氣。
凌波飛百艘，撇烈若鶻翅。
揚旌萬旅噪，伐鼓九淵沸。
其行速天旋，其止甚陰閉。
信乎王者師，足以服睽異。
爾來承平久，地與兵革廢。
秋風長蒲葦，爛漫失洲沚。
惟見金明上，結構銷繡綺。
春遊駐天蹕，萬國奉燕喜。
鏗鍧鼓鐘響，雜遝羽旄美。
豈惟與民樂，施及魚鳥細。
宏哉艱難業，愉懌逮萬世。